DA Den Europæiske Unions Tidende C 94/18

Høringskonsulentens endelige rapport i sag COMP/M.3333 — Sony/BMG

(i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 94/08)

Den 9. januar 2004 modtog Kommissionen anmeldelse af en planlagt fusion, hvorved virksomhederne Bertelsmann AG og Sony Corporation of America gennem opkøb af aktier i et nystiftet selskab erhvervede fælles kontrol over »Sony BMG«, et joint venture inden for musikbranchen, efter artikel 3, stk. 1, litra b), i Rådets forordning (EF) nr. 4064/89 (»fusionsforordningen«).

Den 19. juli 2004 erklærede Kommissionen fusionen forenelig med fællesmarkedet. Den 13. juli 2004 konkludere høringskonsulenten i sin endelige rapport, at alle parterne i sagen var blevet hørt, hvilket var deres ret (1).

Den 13. juli 2006 ophævede Retten i Første Instans Kommissionens beslutning efter en anmodning om ophævelse fra »Independent Music Publisher og Labels Association« (IMPALA).

Den 31. januar 2007 modtog Kommissionen en ajourført udgave af den oprindelige anmeldelse med de nødvendige oplysninger, så den kunne vurdere den anmeldte transaktion på baggrund af de aktuelle markedsbetingelser. I den nye anmeldelse indgik oprettelse af et joint venture for optaget musik, »Sony BMG«, som er gennemført efter Kommissionens godkendelsesbeslutning af 19. juli 2004.

Efter at have undersøgt den ajourførte anmeldelse kunne Kommissionen konkludere, at den anmeldte fusion faldt ind under fusionsforordningen, og at der var alvorlig tvivl om, hvorvidt den var forenelig med fællesmarkedet og EØS-aftalen. Den 1. marts 2007 besluttede Kommissionen derfor at indlede proceduren efter fusionsforordningens artikel 6, stk. 1, litra c).

Proceduren blev suspenderet efter fusionsforordningens artikel 11, stk. 5, fra den 22. marts 2007 til den 26. juni 2007, da parterne ikke fuldt ud havde besvaret en anmodning om oplysninger.

Efter ansøgning fik parterne den 15. marts, 8. maj og 3. august 2007 aktindsigt i nøgledokumenter i sagen, der var indgivet af tredjemand i overensstemmelse med Generaldirektoratet for Konkurrences bedste praksis for fusionskontrol i EF.

Derudover modtog IMPALA, som er en tredjemand, der repræsenterer uafhængige pladeselskaber, efter anmodning en ikke-fortrolig udgave af beslutningen efter artikel 6, stk. 1, litra c), og andre efterfølgende dokumenter fra parterne samt andre nøgledokumenter, parterne havde indsendt, især deres bemærkninger til IMPALA's indlæg.

Efter at Kommissionens tjenestegrene havde udført en grundig markedsundersøgelse, blev det konkluderet, at den påtænkte transaktion ikke i alvorlig grad ville hæmme den reelle konkurrence på fællesmarkedet eller en væsentlig del heraf, og at den derfor er forenelig med fællesmarkedet og EØS-aftalen. Der blev derfor ikke fremsendt klagepunktsmeddelelse til parterne.

Der er ikke indkommet forespørgsler eller indlæg til høringskonsulenten fra parterne eller tredjemand. Sagen giver ikke anledning til særlige bemærkninger med hensyn til retten til at blive hørt.

Bruxelles, den 25. september 2007. Karen WILLIAMS

(1) EFT C 52 af 2.3.2005, s. 5.